**ORDENANZA Nº 15, DO REGULAMENTO ESPECIAL DE HONRAS E DISTINCIÓNS**

*CAPÍTULO I.-OBXECTO*

*Artigo 1.º*

*Artigo 2.º*

*Artigo 3.º*

*CAPÍTULO II. DOS DISTINTIVOS HONORÍFICOS*

*Artigo 4.º*

*Artigo 5.º*

*Artigo 6.º*

*Artigo 7.º*

*Artigo 8.º*

*CAPÍTULO IV. OUTRAS DISTINCIÓNS HONORÍFICAS*

*Artigo 9.º*

*CAPÍTULO V. DO PROCEDEMENTO*

*Artigo 10.º*

*Artigo 11.º*

*Artigo 12.º*

*Artigo 13.º*

*Artigo 14.º*

*Artigo 15.º*

*Disposición final*

**CAPÍTULO I - OBXECTO**

**Artigo 1.**

O presente regulamento ten por obxecto a regulación dos distintivos e nomeamentos honoríficos encamiñados a premiar especiais merecementos, cualidades e circunstancias singulares que concorran nos galardoados, persoas físicas ou xurídicas.

**Artigo 2.**

Tódalas distincións ás que fai referencia este regulamento teñen carácter exclusivamente honorífico, sen que, polo tanto, outorguen ningún dereito administrativo nin de carácter económico.

**Artigo 3.**

Ningún distintivo honorífico nin nomeamento poderá ser outorgado a persoas que desenvolvan altos cargos na Administración e respecto dos cales se atope a corporación en relación subordinada de xerarquía, función ou servicio e en tanto subsistan estes motivos.

**CAPÍTULO II - DOS DISTINTIVOS HONORÍFICOS**

**Artigo 4.**

O Pleno da corporación poderá conferi-los nomeamentos de:

- Fillo predilecto.

- Fillo adoptivo.

- Membro honorario da corporación.

- Medalla de honra.

**Artigo 5.**

Cos nomeamentos premiarase os méritos, cualidades e circunstancias que concorran nos galardoados.

**Artigo 6.**

1.- A concesión do título de fillo predilecto de Tordoia só poderá recaer no que, tendo nacido no Concello, destacase de forma extraordinaria por cualidades ou méritos prestados en beneficio ou honra de Tordoia que acadasen consideración indiscutible no concepto público.

2.- A concesión do título de fillo adoptivo de Tordoia, poderá outorgárselle ás persoas que, sen teren nacido neste Concello, reúnan as circunstancias sinaladas no parágrafo anterior.

3.- Tanto o título de fillo predilecto coma o de fillo adoptivo poderán seren concedidos a título póstumo, sempre que no falecido concorresen os merecementos antes mencionados.

**Artigo 7.**

As persoas a quen se concedan os títulos de fillo predilecto ou fillo adoptivo do municipio terán dereito a acompañar á corporación municipal nos actos ou solemnidades a que esta concorra, ocupando o lugar que para iso lle estea sinalado. Para tal efecto o Alcalde dirixirá ós interesados unha comunicación oficial, na que se lles comunique o lugar, data e hora da celebración do acto ou solemnidade e participándolles a invitación a asistir.

**Artigo 8.**

Os nomeamentos de membros honorarios da corporación non outorgarán, en ningún caso, facultades para intervir no goberno ou administración da corporación, pero o alcalde titular ou o Concello poderán encomendarlle funcións representativas. Terán carácter de vitalicio.

**CAPÍTULO IV - OUTRAS DISTINCIÓNS HONORÍFICAS**

**Artigo 9.**

O Pleno da corporación poderá designar unha vía pública, complexo urbano ou instalación municipal co nome dunha persoa vinculada a Tordoia, recoñecendo así especiais merecementos ou servicios extraordinarios.

**CAPÍTULO V - DO PROCEDEMENTO**

**Artigo 10.**

Os distintivos e nomeamentos outorgaranse previo expediente que se principiará por Decreto da Alcaldía, ben por propia iniciativa ou a requirimento dunha terceira parte dos membros que integran a corporación municipal, ou respondendo á petición razoada de entidades locais de recoñecido prestixio.

No Decreto de iniciación nomearase o instructor e secretario, que o tramitarán.

**Artigo 11.**

O instructor do expediente ordenará a práctica de cantas probas e actuacións conduzan á precisión dos méritos do proposto, facendo consta-las dilixencias realizadas, tanto se favorecen coma se prexudican á proposta inicial

**Artigo 12.**

Rematadas as actuacións, para as que se fixa un prazo máximo de un mes, o instructor formulará proposta de resolución achegando o expediente con todo o actuado á comisión informativa que se creará para tal efecto ou ben á que se considere máis conveniente para trata-lo asunto, para que, previo dictame, achegue ó señor alcalde, que se fai de seu o dictame, someterá o expediente ó Pleno da corporación, que precisará do voto favorable das dúas terceiras partes do número de membros de feito e, en todo caso, da maioría absoluta do número legal de membros da corporación, para a validez do acordo que, en sesión, se adopte outorgando os distintivos ou nomeamentos.

**Artigo 13.**

O Concello crea un libro de honra de distincións e nomeamentos, onde se irán inscribindo os outorgados.

**Artigo 14.**

A concesión das distincións e nomeamentos serán entregados no salón de sesións da Casa do Concello coa asistencia do Pleno da corporación e aquelas autoridades e representacións que se estimen pertinentes, atendidas ás circunstancias de cada caso.

**Artigo 15.**

Previo procedemento que se instruirá coas mesmas características e garantías que para o outorgamento de honra ou distinción, a corporación poderá revoga-lo acto de concesión á persoa galardoada, se esta modifica tan profundamente a súa anterior conducta que os seus actos posteriores o fan indigno de figurar entre os galardoados.

**Disposición final**

O presente regulamento, que consta de quince artigos e unha disposición final, foi aprobado na sesión celebrada o día 1º de Xuño de 2001 e entrará en vigor unha vez aprobado definitivamente polo Concello e publicado o seu texto integramente no BOP, transcorrido o prazo previsto no artigo 65.2 da Lei 7/1985, do 2 de abril.